CELEX: 32017D2266
Language: el
Date: 2017-12-06 00:00:00
Title: Εκτελεστική απόφαση (ΕΕ) 2017/2266 της Επιτροπής, της 6ης Δεκεμβρίου 2017, για την τροποποίηση της εκτελεστικής απόφασης (ΕΕ) 2016/1138 όσον αφορά ορισμένες προθεσμίες για τη χρήση των προτύπων UN/CEFACT για την ανταλλαγή πληροφοριών σχετικά με την αλιεία [κοινοποιηθείσα υπό τον αριθμό C(2017) 8089]

8.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 324/55
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/2266 ΤΗΣ ΕΠΙΤΡΟΠΉΣ
   της 6ης Δεκεμβρίου 2017
   για την τροποποίηση της εκτελεστικής απόφασης (ΕΕ) 2016/1138 όσον αφορά ορισμένες προθεσμίες για τη χρήση των προτύπων UN/CEFACT για την ανταλλαγή πληροφοριών σχετικά με την αλιεία
   
      
         [κοινοποιηθείσα υπό τον αριθμό C(2017) 8089]
      
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (1), και ιδίως τα άρθρα 111 και 116,
   Έχοντας υπόψη τον εκτελεστικό κανονισμό (ΕΕ) αριθ. 404/2011 της Επιτροπής, της 8ης Απριλίου 2011, για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής (2), και ιδίως το άρθρο 146ι,
   Εκτιμώντας τα ακόλουθα:
   
               (1)
            
            
               Τα συστήματα των κρατών μελών θα πρέπει να επιτρέπουν την ανταλλαγή μηνυμάτων με δεδομένα αλιευτικής δραστηριότητας και δεδομένα που αφορούν τις πωλήσεις μέσω του προτύπου του κέντρου των Ηνωμένων Εθνών για τη διευκόλυνση του εμπορίου και των ηλεκτρονικών συναλλαγών (UN/CEFACT) σύμφωνα με τα άρθρα 146ζ και 146η του εκτελεστικού κανονισμού (ΕΕ) αριθ. 404/2011.
            
         
               (2)
            
            
               Η εκτελεστική απόφαση (ΕΕ) 2016/1138 της Επιτροπής (3) καθορίζει τις προθεσμίες για τη χρήση των προτύπων UN/CEFACT κατά την ανταλλαγή δεδομένων σχετικά με την αλιεία.
            
         
               (3)
            
            
               Για τη διασφάλιση της συνέχισης των δραστηριοτήτων, είναι αναγκαίος ο καθορισμός μεταβατικής περιόδου κατά την οποία ο μορφότυπος σε χρήση πριν από την 1η Νοεμβρίου 2017 και το πρότυπο UN/Cefact θα μπορούν να χρησιμοποιούνται για ανταλλαγή δεδομένων, τόσο εντός της Ένωσης όσο και μεταξύ κρατών μελών και τρίτων χωρών.
            
         
               (4)
            
            
               Η τροποποίηση των προδιαγραφών για απάντηση σε αιτήματα για δεδομένα δελτίων πώλησης και δηλώσεων ανάληψης είναι αναγκαία για την εναρμόνιση της εν λόγω διαδικασίας με τις προδιαγραφές των λοιπών αιτημάτων δεδομένων.
            
         
               (5)
            
            
               Είναι, συνεπώς, σκόπιμο να παραταθούν ορισμένες προθεσμίες που ορίζονται από την εκτελεστική απόφαση (ΕΕ) 2016/1138 για τη χρήση των εν λόγω προτύπων UN/CEFACT.
            
         
               (6)
            
            
               Κατά τη διάρκεια των συνεδριάσεων της ομάδας εμπειρογνωμόνων ελέγχου της αλιείας και της ομάδας εργασίας για το ERS (Ηλεκτρονικό Σύστημα Καταχώρισης και Αναφοράς) και τη διαχείριση των δεδομένων, τα κράτη μέλη συμφώνησαν σχετικά με την ανάγκη καθορισμού μεταβατικής περιόδου, για την τροποποίηση των ως άνω προδιαγραφών και την παράταση ορισμένων προθεσμιών.
            
         
               (7)
            
            
               Καθώς η μεταβατική περίοδος άρχισε ήδη από την 1η Νοεμβρίου 2017, η παρούσα απόφαση είναι αναγκαίο να εφαρμοστεί αναδρομικά από την προαναφερθείσα ημερομηνία.
            
         
               (8)
            
            
               Επομένως, η εκτελεστική απόφαση (ΕΕ) 2016/1138 θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποίηση της εκτελεστικής απόφασης (ΕΕ) 2016/1138
   Η εκτελεστική απόφαση (ΕΕ) 2016/1138 τροποποιείται ως εξής:
   
               1)
            
            
               Στο άρθρο 2, προστίθενται οι ακόλουθες παράγραφοι 3 και 4:
               «3.   Κατά τη διάρκεια μεταβατικής περιόδου που λήγει το αργότερο την 1η Μαΐου 2018, κάθε ανταλλαγή δεδομένων αλιευτικής δραστηριότητας μεταξύ δύο κρατών μελών εξακολουθεί να γίνεται με χρήση του μορφότυπου που ίσχυε πριν από την 1η Νοεμβρίου 2017, εκτός εάν τόσο το κράτος μέλος αποστολέας όσο και το κράτος μέλος παραλήπτης έχουν τη δυνατότητα να ανταλλάσσουν δεδομένα αλιευτικής δραστηριότητας με χρήση του νέου μορφότυπου βάσει του προτύπου UN/Cefact.
               4.   Οι ανταλλαγές δεδομένων αλιευτικής δραστηριότητας στο πλαίσιο συμφωνίας σύμπραξης βιώσιμης αλιείας εξακολουθούν να γίνονται με χρήση του μορφότυπου που ίσχυε πριν από την 1η Νοεμβρίου 2017 έως την ημερομηνία που έχει συμφωνηθεί με την ενδιαφερόμενη τρίτη χώρα.».
            
         
               2)
            
            
               Το άρθρο 3 τροποποιείται ως εξής:
               
                           α)
                        
                        
                           στην παράγραφο 1 προστίθεται το ακόλουθο εδάφιο:
                           «Κατά τη διάρκεια μεταβατικής περιόδου που λήγει το αργότερο την 1η Μαΐου 2018, κάθε ανταλλαγή δεδομένων δελτίων πώλησης και δηλώσεων ανάληψης μεταξύ δύο κρατών μελών εξακολουθεί να γίνεται με χρήση του μορφότυπου που ίσχυε πριν από την 1η Νοεμβρίου 2017, εκτός εάν τόσο το κράτος μέλος αποστολέας όσο και το κράτος μέλος παραλήπτης έχουν τη δυνατότητα να ανταλλάσσουν δεδομένα δελτίων πώλησης και δηλώσεων ανάληψης με χρήση του νέου μορφότυπου βάσει του προτύπου UN/Cefact.»·
                        
                     
                           β)
                        
                        
                           η παράγραφος 2 αντικαθίσταται από το ακόλουθο κείμενο:
                           «2.   Από την 1η Νοεμβρίου 2018, τα συστήματα των κρατών μελών παρέχουν τη δυνατότητα αποστολής και απάντησης σε αιτήματα για δεδομένα δελτίων πώλησης και δηλώσεων ανάληψης, όπως αναφέρεται στο άρθρο 146η παράγραφος 3 του εκτελεστικού κανονισμού (ΕΕ) αριθ. 404/2011, σε μορφότυπο UN/CEFACT P1000-5, σχετικά με πράξεις που πραγματοποιούνται από την εν λόγω ημερομηνία και εξής.».
                        
                     
         Άρθρο 2
   Εφαρμογή
   Η παρούσα απόφαση εφαρμόζεται από την 1η Νοεμβρίου 2017.
   Άρθρο 3
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 6 Δεκεμβρίου 2017.
      
         
            Για την Επιτροπή
         
         Karmenu VELLA
         
            Μέλος της Επιτροπής
         
      
   
   
      (1)  ΕΕ L 343 της 22.12.2009, σ. 1.
   
      (2)  ΕΕ L 112 της 30.4.2011, σ. 1.
   
      (3)  Εκτελεστική απόφαση (ΕΕ) 2016/1138 της Επιτροπής, της 11ης Ιουλίου 2016, για την τροποποίηση των μορφότυπων που βασίζονται στο πρότυπο UN/CEFACT για την ανταλλαγή πληροφοριών σχετικά με την αλιεία (ΕΕ L 188 της 13.7.2016, σ. 26).